Hefur með jákvæðni siglt í gegnum erfið veikindi Síðastliðin fjórtán ár hefur Hrefna Bryndís Jónsdóttir starfað hjá Samtökum sveitarfélaga á Vesturlandi með aðsetur í Borgarnesi . Fyrstu árin var hún atvinnuráðgjafi en hefur síðan 2001 verið framkvæmdastjóri SSV en auk þess stýrt Sorpurðun Vesturlands . Árið 2002 veiktist Hrefna , greindist með góðkynja æxli bak við auga og fór í framhaldi þess í fjórar erfiðar skurðaðgerðir á aðeins einu ári . Í kjölfarið fylgdi geislameðferð sem framkvæmd var í Uppsölum í Svíþjóð . Hún segist í dag vera bærilega hress en það sem einkum hafi hjálpað sér í gegnum veikindin hafi verið stuðningur fjölskyldu og vinnufélaga sem gerðu henni mögulegt að stunda vinnu eftir því sem kraftarnir leyfðu . Þannig hafi hún aldrei einangrast félagslega heima fyrir meðan tekist var á við sjúkdóminn og afleiðingar hans . Jákvætt viðhorf hennar til lífsins og baráttuvilji hefur hjálpað henni mikið . Jafnvel kom það fyrir að læknir sem annaðist hana spurði hvaða geðlyf virkuðu svona glettilega vel ? Hún var þó aldrei á slíkum lyfjum en kveðst hafa komist næst þunglyndi fyrir margt löngu , eða þær fáu vikur sem hún bjó í 101 Reykjavík . Sjá ítarlegt viðtal við Hrefnu Bryndísi í Skessuhorni sem kom út í dag .